b'\n_START_ARTICLE_\nVitamin E\n_START_PARAGRAPH_\nVitamin-e je v ma\xc5\xa1\xc4\x8dobi topen vitamin, poznan v dveh glavnih oblikah, kot tokoferol in tokotrienol, redkeje tudi kot tokoenol. V biolo\xc5\xa1kih sistemih ima vlogo enega najpomembnej\xc5\xa1ih antioksidantov, ki prepre\xc4\x8duje peroksidacijo lipidov predvsem v plazemski membrani. Njegovo pomanjkanje dokazano povzro\xc4\x8da sterilnost in nekatere nevrolo\xc5\xa1ke motnje. Nahaja se predvsem v p\xc5\xa1eni\xc4\x8dnih kal\xc4\x8dkih, zelju, solati, zeleni, koruzi, soji, ore\xc5\xa1\xc4\x8dkih ...\n_START_SECTION_\nVloga v organizmu\n_START_PARAGRAPH_\nEna glavnih nalog vitamina E je naloga lipidotopnega antioksidanta, kar pomeni, da \xc5\xa1\xc4\x8diti ve\xc4\x8dkrat nenasi\xc4\x8dene ma\xc5\xa1\xc4\x8dobne kisline, lipoproteine in ma\xc5\xa1\xc4\x8dobne zaloge pred uni\xc4\x8denjem (oksidacijo). Prosti radikali namre\xc4\x8d napadejo dvojne vezi ma\xc5\xa1\xc4\x8dobnih kislin. Tokoferol (\xce\xb1-tokoferol) deluje kot lovilec radikalov s tem da sam vstopa v reakcijo in postane radikal, vendar stabiliziran. V organizmu se vitamin E lahko regenerira s pomo\xc4\x8djo vitamina C, ta pa z glutationom. _NEWLINE_Vitamin E vpliva tudi na spolne \xc5\xbeleze in ga zato ozna\xc4\x8dujejo kot \xc2\xbbvitamin, ki prepre\xc4\x8duje sterilizacijo\xc2\xab. _NEWLINE_Ostale oblike vitamina E imajo nekoliko druga\xc4\x8dno delovanje, na primer \xce\xb3-tokoferol je nukleofil in reagira z elektrofilnimi mutageni. Vloge in pomeni vseh oblik vitamina \xc5\xa1e niso v celoti razjasnjeni, vendar najnovej\xc5\xa1a domnevanja ka\xc5\xbeejo, da naj bi imeli vlogo signalnih molekul._NEWLINE_Novej\xc5\xa1e raziskave so za\xc4\x8dele dajati ve\xc4\x8dji pomen tokotrienolom, ki so sicer manj poznani, vendar bolj u\xc4\x8dinkoviti antioksidanti v dru\xc5\xbeini vitaminov E. Nekatere \xc5\xa1tudije nakazujejo, da imajo tokotrienoli vlogo za\xc5\xa1\xc4\x8dite nevronov pred po\xc5\xa1kodbami  in zni\xc5\xbeevanja koncentacije holesterola prek inhibicije HMG-CoA reduktaze._NEWLINE_\xc4\x8clove\xc5\xa1ko telo lahko naju\xc4\x8dinkovitej\xc5\xa1e prena\xc5\xa1a in shranjuje naravni \xce\xb1-tokoferol, ker ima v jetrih \xce\xb1-tokoferol-transportne proteine, ki prena\xc5\xa1ajo vitamin E preko VLDL v krvni obtok. \xce\xb3-tokoferoli v sojinih izdelkih imajo manj\xc5\xa1o aktivnost.\n_START_SECTION_\nNahajanje\n_START_PARAGRAPH_\nPosebno veliko vsebnost vitamina E ima rastlinsko olje, predvsem olje p\xc5\xa1eni\xc4\x8dnih kal\xc4\x8dkov (do 2435\xc2\xa0mg/kg skupnih tokoferolov, od tega 49\xc2\xa0% \xce\xb1-tokoferola), son\xc4\x8dni\xc4\x8dno olje (410\xe2\x80\x93810\xc2\xa0mg/kg skupnih tokoferolov, od tega 86-99\xc2\xa0% \xce\xb1-tokoferola), rde\xc4\x8de palmovo olje (800\xc2\xa0mg/kg skupnih tokoferolov, od tega 152\xc2\xa0mg/kg \xce\xb1-tokoferola in 600\xc2\xa0mg/kg tokotrienola) in olivno olje (46\xe2\x80\x93224\xc2\xa0mg/kg skupnih tokoferolov od tega 89-100\xc2\xa0% \xce\xb1-tokoferola). _NEWLINE_Vitamin E pridobivajo tudi sintezno v obliki racemata. Sintezni je relativno nestabilen, zato mu je po navadi dodana acetilna skupina za stabilizacijo. Tak produkt nima antioksidativne aktivnosti. Vendar se ga lahko pribli\xc5\xbeno 50\xc2\xa0% v telesu pretvori v aktivni vitamin E._NEWLINE_Vitamin E je do cca. 140 \xc2\xb0C stabilen. Pri kuhanju (do 100 \xc2\xb0C) torej ne prihaja do izgub, pri pe\xc4\x8denju pa se lahko hitro zgodi, da temperature prese\xc5\xbeejo 140 \xc2\xb0C. \xc4\x8ce \xc5\xbeelimo prepre\xc4\x8diti izgube vitamina E, je torej potrebno paziti na ni\xc5\xbeje temperature pri pe\xc4\x8denju.\n_START_SECTION_\nPotrebe\n_START_PARAGRAPH_\nPovpre\xc4\x8dne portebe po vitaminu E so 4\xc2\xa0mg/dan, plus dodatnih 0,4\xc2\xa0mg na gram zau\xc5\xbeitih ve\xc4\x8dkrat nena\xc5\xa1i\xc4\x8denih ma\xc5\xa1\xc4\x8dobnih kislin. Da pa dose\xc5\xbeemo protektivno delovanje, so potrebni vnosi 20\xe2\x80\x9335\xc2\xa0mg/dan. Glede na nizko toksi\xc4\x8dnost  , se v\xc4\x8dasih priporo\xc4\x8dajo odmerki tudi do 268\xc2\xa0mg/dan._NEWLINE_Vitamin E v osnovi pove\xc4\x8da tveganje za krvavitve, saj interagira s prostaglandini. _NEWLINE_Pri bolnikih z atopi\xc4\x8dnim dermatitisom  je u\xc5\xbeivanje 268\xc2\xa0mg/dan skozi ve\xc4\x8d mesecev pripeljalo do signifikantnih izbolj\xc5\xa1av simptomov bolezni.\n_START_SECTION_\nPredoziranje\n_START_PARAGRAPH_\nZa razliko od ostalih lipidotopnih vitaminov A, D in K, se vitamin E ne le kopi\xc4\x8di v ma\xc5\xa1\xc4\x8devju, temve\xc4\x8d tudi izlo\xc4\x8da preko jeter in ledvic._NEWLINE_EFSA (Evropski urad za hrano) dolo\xc4\x8da 300\xc2\xa0mg (=cca. 450IE) kot najvi\xc5\xa1ji spreemljivi odmerek, ki ga zdrava odrasla oseba lahko zau\xc5\xbeije vsak dan brez tveganja za zdravje._NEWLINE_Pri otrocih je \xc5\xa1tudija pokazala netoksi\xc4\x8dnost odmerka 25\xc2\xa0mg na kilogram telesne te\xc5\xbee in odmerek 10\xc2\xa0mg na 100 zau\xc5\xbeitih kalorij hrane ozna\xc4\x8dila kot zanesljivo smernico.\n_START_SECTION_\nUporaba\n_START_PARAGRAPH_\nTokoferoli se v prehrambeni industriji uporabljajo kot antioksidanti. V EU so ozna\xc4\x8deni kot aditivi v hrani E 306 (ekstrakti, ki vsebujejo tokoferol), E 307 (\xce\xb1-tokoferol), E 308 (\xce\xb3-tokoferol) in E 309 (\xce\xb4-tokoferol), delno tudi v \xc2\xbbbio\xc2\xab-prehrani E 306._NEWLINE_Poleg prehrane, se vitamin E uporablja tudi v kozmetiki (v kremah za son\xc4\x8denje), v premaznih sredstvih in v farmaciji (kot pomo\xc5\xbena snov). _NEWLINE_Premaz z vitaminom E naj bi tudi varoval pred strganjem kondoma.'